目昏頗廢觀書以詩記其始時年七十九矣
作者：陸游
朝代：宋

paragraphs: 少時業詩書，慕古不自量。
晨暮間弦誦，左右紛朱黄。
積書山崇崇，探義海茫茫。
同志三四人，辯論略相當。
落筆輒千言，氣欲吞名場。
忽焉六十年，綠鬢久已霜。
食必觀本草，不療病在床。
今秋又病目，始覺閑味長。
車馬既不至，亦無書在傍。
一坐漏十刻，甚倦則倚牆。
蝴蝶吾前身，華胥吾故鄉。
童子亦聽睡，不復呼燒香。